
Text rozhodnutia
Súd: Krajský súd Banská Bystrica Spisová značka: 24S/129/2014 Identifikačné číslo súdneho spisu: 6014201236 Dátum vydania rozhodnutia: 23. 07. 2015 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2015:6014201236.3 Uznesenie Krajský súd v Banskej Bystrici v právnej veci žalobcu: Kúpele Brusno, a.s. „v konkurze", so sídlom Kúpeľná 1/2, 976 62 Brusno, IČO: 31 642 314, proti žalovanému: Finančné riaditeľstvo Slovenskej republiky, Lazovná 63, 974 01 Banská Bystrica, IČO: 42 499 500 o preskúmanie zákonnosti rozhodnutia a postupu žalovaného č. 1100301/1/300787/14003 zo dňa 01. júla 2014 jednohlasne takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Dňa 17. septembra 2014 bola Krajskému súdu v Bratislave doručená žaloba žalobcu Kúpele Brusno, a.s., IČO: 31 642 314, zast. ATTORNEYS GROUP s.r.o., Kláry Jarunkovej 2, 974 01 Banská Bystrica, IČO: 36 863 998 o preskúmanie zákonnosti rozhodnutia a postupu Finančného riaditeľstva Slovenskej republiky, Lazovná 63, 974 01 Banská Bystrica, IČO: 42 499 500 č. 1100301/1/300787/14003 zo dňa 01. júla 2014, ktorým žalovaný potvrdil rozhodnutie Daňového úradu Banská Bystrica č. 9601401/5/1160866/2014/Du zo dňa 27. marca 2014, ktorým prvostupňový správny orgán vyrubil žalobcovi podľa § 68 ods. 5,6 zákona č. 563/2009 Z.z. o správe daní ( daňový poriadok) a o zmene a doplnení niektorých zákonov v znení neskorších predpisov rozdiel dane v sume 930 000 Eur na dani z pridanej hodnoty za zdaňovacie obdobie 3. štvrťrok 2011, nepriznal nadmerný odpočet za zdaňovacie obdobie 3. Štvrťrok 2011 v sume 6 Eur a vyrubil vlastnú daňovú povinnosť na dani pridanej hodnoty v sume 929 994 Eur daňovému subjektu Kúpele Brusno a.s., Kúpelná 1/2, 976 62 Brusno, IČO: 31 642314. Uznesením Okresného súdu Banská Bystrica sp. zn. 1R/5/2014 zo dňa 10. októbra 2014 bol vyhlásený konkurz na majetok dlžníka Kúpele Brusno a.s. v reštrukturalizácii, so sídlom Kúpeľná 1/2, 976 62 Brusno, IČO: 31 642 314 a za správcu konkurznej podstaty bol ustanovený Mgr. Slavomír Jančiar, so sídlom kancelárie J. Kozáčeka 13E, 960 01 Zvolen. Uznesením Okresného súdu Banská Bystrica sp. zn. 1R/5/2014 zo dňa 23. januára 2015 bol odvolaný správca konkurznej podstaty Mgr. Slavomír Jančiar, so sídlom kancelárie J. Kozáčeka 13, 960 01 Zvolen a za správcu konkurznej podstaty bol ustanovený Slovenská správcovská a reštrukturalizačná, k.s. , so sídlom Horná 23, 974 01 Banská Bystrica, IČO: 44 088 833. Predmetnú žalobu podal žalobca, ktorý bol v konaní zastúpený zástupcom ATTORNEYS GROUP s.r.o., Kláry Jarunkovej 2, 974 01 Banská Bystrica, IČO: 36 836 998 na základe plnej moci zo dňa 30. apríla 2014. Dňa 22. januára 2015 bolo súdu doručené podanie splnomocneného zástupcu žalobcu ATTORNEYS GROUP s.r.o., Kláry Jarunkovej 2, 974 01 Banská Bystrica, IČO: 36 836 998, v ktorom bolo uvedené, že dňa 16. januára 2015 sa Mgr. Slavomír Jančiar, správca úpadcu Kúpele Brusno a.s. „ v konkurze“ a splnomocnený zástupca dohodli, že splnomocnenie zo dňa 19. decembra 2014 na zastupovanie v predmetnej právnej veci zaniká dňom 16. januára 2015. Vzhľadom na uvedenú skutočnosť žalobca v konaní nie je zastúpený advokátom. Skutočnosť, že vzhľadom na vypovedanie plnej moci žalobca nie je v konaní zastúpený advokátom, súd považoval za taký nedostatok podmienok konania, ktorý je možné odstrániť. Preto uznesením č.k. 24S/129/2014-67 zo dňa 07. apríla 2015 vyzval žalobcu na predloženie súdu originálu alebo overenej fotokópie plnomocenstva, ktorým splnomocňuje advokáta na zastupovanie v tomto konaní, v lehote 10 dní od doručenia predmetného uznesenia. Uvedené uznesenie zároveň obsahovalo poučenie, že v prípade, že nebudú uvedené vady odstránené, súd konanie zastaví podľa § 250d ods. 3 O.s.p.. Dňa 27. apríla 2015 bolo súdu doručené vyjadrenie správcu úpadcu v ktorom uviedol, že Ústavný súd SR v konaní vedenom pod sp. zn. S II/31/2015 na neverejnom zasadnutí dňa 10. marca 2015 rozhodol tak, že odložil vykonateľnosť uznesenia Okresného súdu Banská Bystrica sp. zn. 1R/5/2015 z 10. októbra 2014 do právoplatného rozhodnutia Ústavného súdu SR vo veci samej. Súd z Uznesenia Ústavného súdu Slovenskej republiky č.k. II. ÚS 153/2015-38 zo dňa 10. marca 2015 zistil, že Ústavný súd SR druhou výrokovou vetou odložil vykonateľnosť uznesenia Okresného súdu Banská Bystrica sp. zn. 1 R 5/2014 z 10. októbra 2014 do právoplatného rozhodnutia Ústavného súdu Slovenskej republiky vo veci samej. Konkurz v zmysle § 23 zákona č. 7/2005 Z.z. o konkurze a reštrukturalizácii (ďalej len ZRK) začína vyhlásením konkurzu. Konkurz sa považuje za vyhlásený zverejnením uznesenia o vyhlásení konkurzu v Obchodnom vestníku, pričom podľa § 199 ods. 9 ZRK za deň doručenia súdneho rozhodnutia sa považuje nasledujúci deň po zverejnení súdneho rozhodnutia v Obchodnom vestníku. Podľa § 196 ods. 1 ZRK na začatie konkurzného konania sa primerane použijú ustanovenia Občianskeho súdneho poriadku. V zmysle § 171 ods. 2 O.s.p. uznesenie je vykonateľné len čo bolo doručené. Vykonateľnosťou uznesenia o vyhlásení konkurzu nastávajú účinky vyhlásenia konkurzu uvedené v § 44 a nasl. zákona ZRK. Nakoľko uznesením Ústavného súdu Slovenskej republiky č.k. II. ÚS 153/2015-38 zo dňa 10. marca 2015 bola odložená vykonateľnosť Okresného súdu Banská Bystrica sp. zn. 1 R 5/2014 z 10. októbra 2014 do právoplatného rozhodnutia Ústavného súdu Slovenskej republiky vo veci samej, týmto bolo rozhodnuté aj o odložení účinkov vyhlásenia konkurzu. To znamená, že v prejednávanej veci je účastníkom konania naďalej žalobca (až do právoplatného rozhodnutia Ústavného súdu Slovenskej republiky vo veci samej, resp. do skončenia konania) a konanie nie je v tomto štádiu prerušené podľa § 47 ZRK. Na základe uvedeného súd uznesením č.k. 24S/129/2014-72 zo dňa 29. apríla 2015 vyzval žalobcu, aby súdu predložil originál alebo overenú fotokópiu plnomocenstva, ktorým splnomocňuje advokáta na zastupovanie v tomto konaní, v lehote 10 dní od doručenia predmetného uznesenia. Uvedené uznesenie zároveň obsahovalo poučenie, že v prípade, že nebudú uvedené vady odstránené, súd konanie zastaví podľa § 250d ods. 3 O.s.p.. Súdom určená lehota na predloženie plnej moci pre zástupcu žalobcu v tomto súdnom konaní uplynula márne. Žalobca vady neodstránil. Zásielka obsahujúca uznesenie tunajšieho súdu č.k. 24S/129/2014-72 zo dňa 29. apríla 2015 bola žalobcovi doručená dňa 26. mája 2015. Lehota 10 dní na odstránenie vád žaloby uložená v uvedenom uznesení uplynula žalobcovi dňa 05. júna 2015. Podľa § 250a O.s.p. žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa § 250d ods. 3 Občianskeho súdneho poriadku (ďalej len „O.s.p.“) súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Z uvedeného vyplýva, že žalobca na základe uznesenia tunajšieho súdu č.k. 24S/129/2014-72 zo dňa 29. apríla 2015 v stanovenej lehote a ani do vydania tohto uznesenia vady žaloby neodstránil a súdu nepreukázal, že žalobca je v tomto konaní zastúpený advokátom, pričom bol poučený o následkoch nesplnenia tejto výzvy. Súd preto musel konanie o predmetnej žalobe zastaviť podľa § 250d ods. 3 O.s.p. z dôvodu, že označený žalobca nie je zastúpený advokátom podľa § 250a. O trovách konania súd rozhodol tak, že žiaden z účastníkov nemá právo na náhradu trov konania (§ 146 ods. 1 písm. c/ O.s.p. v spojení s § 246c ods. 1 O.s.p.), pretože konanie bolo zastavené a súd nezistil splnenie podmienok na náhradu trov konania podľa § 250k ods. 1 O.s.p.. Poučenie: Proti tomuto uzneseniu je prípustné odvolanie, ktoré možno podať v lehote 15 dní od jeho doručenia na súde, proti rozhodnutiu ktorého smeruje. V odvolaní sa má popri všeobecných náležitostiach (§42 ods.3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6014201236.3 (dáta aktuálne k 10. 11. 2026). Záväzné je znenie zverejnené súdom.




